Pasqua Selis-Zau

Connota fintzas comente Paska, Paschedda o Paskedda Zau, est intrada in s'Istòria de Sardigna pro àere ghiadu in su 1868 sa rebellia de Su Connotu, chi pigat su nùmene dae su cumbidu "Torramus a su connotu", contra a sa detzisione de su cussìgiu comunale de bèndere is terrinos de su demàniu, fintzas a cussu momentu de impreu pùblicu, pro pagare sa costrutzione de sa ferrovia.

 Biografia 
Pasqua Selis-Zau est nàschida in Nùgoro dae Sebastiano Selis e Elena Mele. Su 10 de su mese de ledàmine 1828 s'est cojuada cun Salvatore Valerio Guiso e dae issu at tentu 10 fìgios. A pustis de sa morte de su pobiddu in su 1856, at bìvidu in poberesa fintzas a su 1882, cando est morta in localidade Sa conza de Nùgoro.

 Su Connotu 
Is Savoja aiant incumentzadu in su 1820 sa privatizatzione de is terrinos comunales, cun su Editto delle chiudende pro pagare s'arribu in Sardigna de sa ferrovia. In Barbàgia e Ogiastra sa gente si fiat bortada contra a custa lege, ca s'impreu de is terrinos abertos fiat pro medas famìllias s'ùnica manera de balangiare pro bìvere. 

Su mangianu de su 26 abrile de su 1868, in Nùgoro a s'essida dae sa missa, Paschedda Zau in paris cun sa fìgia Tonia aiat incumentzadu a tzarrare a is fèminas de sa bidda chi comente issa sufriant su fàmene pro neghe de una carestia e non podiant pònnere aficu a is resursas de is terrinos de su demàniu chi fiant istados serrados pro ddos bèndere, impuntzende·ddas a si rebellare. A sa bèrchida "Torramus a su connotu", chi at dadu su nùmene a sa rebellia, sa truma at iscutuladu sa ghenna de sa sea de sa comuna, Domo Martoni, leadu is armas de sa Guàrdia Natzionale e postu fogu a is documentos de s'istadu tzivile e de is progetos de sa lotizatzione de is terrinos.

Sa rebellia est acabada cun s'arrestu de 69 rebelles dae is Carabineris, ma s'interventu de su deputadu Giorgio Asproni ddis at fatu otènnere s'amnistia.

 Dèdica 
Sa tzitade de Nùgoro at dedicadu una pratza a sa memòria de Pasca Selis Zau, in antis de Domo Martoni.

 Notas 

 Bibliografia 



Categoria:Biografias
Categoria:Sardos